Jonas Dahl (SF), 2013-10-03:
Bekæmpelse af økonomisk usikkerhed har været en hovedopgave for regeringen, lige siden den trådte til.
Det er det også i det nye folketingsår, som vi nu går i gang med.
Det er det ikke bare, fordi arbejdsløshed er dårligt for økonomien, men også fordi det for den enkelte dansker og enkelte familie skaber utryghed og frygt for fremtiden.
Derfor vil det også være en hovedopgave i det nye folketingsår at skabe jobs og en endnu stærkere økonomi.
Men så længe krisen ikke har sluppet sit tag i dansk økonomi, bevarer vi et skarpt fokus på at få gang i hjulene og på at få vores stærke velfærdssamfund helskindet igennem krisen.
Vi arbejder målbevidst med at fordele de ressourcer, der er til rådighed, på en måde, der styrker fællesskabet og ruster velfærdssamfundet til fremtiden.
Vi er ikke kun ved at rette op efter den tidligere regerings fejlslagne håndtering af den økonomiske krise.
Vi er også ved at rette op på VKO's fejlslagne håndtering og laden stå til i forhold til en række problemer i vores velfærdssamfund.
Det handler ikke mindst om vores mange børn og unge, syge og arbejdsløse, der i årevis ikke er blevet mødt med den hjælp fra samfundets side, som der er behov for, fordi den tidligere borgerlige regering selv skabte eller negligerede alvorlige problemer i vores uddannelsessystem, i sundhedsvæsenet eller i forhold til beskæftigelsesindsatsen.
Det handler om de tre-fire børn i hver klasse, som forlader folkeskolen uden at kunne læse ordentligt.
Det handler om halvdelen af de unge, der begynder på en erhvervsuddannelse og falder fra.
Det handler om de mange mennesker med psykiske lidelser, som ikke modtager en god nok behandling, fordi hele psykiatrien er blevet underprioriteret i et helt årti.
Og det handler om de mange arbejdsløse, som er blevet kostet rundt i et nyttesløst Venstreaktiveringscirkus uden at komme et skridt nærmere et job.
SF har længe kritiseret de enorme fejlprioriteringer og det spild af ressourcer, der her er tale om, og derfor er vi også i SF glade for at være en del af en regering, der har taget en række initiativer til at levere solide løsninger på de problemer, som VKO efterlod rundtom i vores velfærdssystem: en reform af folkeskolen, en reform af erhvervsuddannelserne, en reform af beskæftigelsesindsatsen, en reel ligestilling af psykiatrien og opstilling af sociale 2020-mål – alt sammen vigtige initiativer, som vi kommer til at arbejde videre med i det nye folketingsår.
Det er ikke bare små tekniske justeringer af det eksisterende.
Nej, det er store politiske forandringer, der gør en forskel for de grupper, som enten er blevet overset eller tilsidesat.
Regeringen fremlagde i går et nyt udspil til nye og bedre erhvervsuddannelser.
Det er desværre hårdt tiltrængt.
For erhvervsuddannelserne fik lov til at forfalde i 00'erne, da alle var optaget af det såkaldte vidensamfund, hvor faglærte ligesom ikke rigtig passede ind længere.
Men vi har brug for dygtige håndværkere, brug for flere med en faglært uddannelse, der kan bidrage, styrke og udvikle dansk erhvervsliv.
De skal bidrage med at gøre Danmark til et stærkt og konkurrencedygtigt land.
Virkeligheden er desværre, at færre og færre unge søger ind på en erhvervsuddannelse.
Kun cirka en ud af fem vælger i dag at begynde på en erhvervsuddannelse, og det er alt, alt for lidt.
Samtidig er frafaldet voldsomt.
Som nævnt forlader hver anden elev den uddannelse, de er påbegyndt, og derfor får vi slet ikke givet unge en god nok faglig uddannelse.
Det retter regeringen nu op på.
De unge fra arbejderklassen, der vil være faglærte, har krav på lige så god hjælp som middelklassens unge i gymnasiet, der vil være akademikere.
Hvis tingenes tilstand fortsætter som nu, vil vi slet ikke have den arbejdskraft, vi i fremtiden har brug for.
Den tidligere regering så passivt til fra sidelinjen, mens udviklingen gik i den forkerte retning og behovet for handling bare blev større og større.
I den her regering handler vi.
Vi gør det, der skal til.
Derfor vil vi gennemføre en ambitiøs reform, der skaber bedre og mere attraktive erhvervsuddannelser, en mere overskuelig indretning af uddannelserne og mere og bedre undervisning og øgede muligheder for at læse videre med en ny erhvervsuddannelse.
Det er alt sammen tiltag, der sikrer, at vi får flere og bedre faglærte i fremtiden.
Et andet er 2020-målene, de sociale vel at mærke, der sætter et nyt og ambitiøst mål for den sociale indsats.
For et samfund skal selvfølgelig også måles på, hvordan vi behandler vores mest udsatte medborgere, og derfor skal vi have sociale mål, vi kan stå sammen om.
Det er derfor, vi inviterer faglige organisationer, medarbejdere, socialt udsatte, kommuner og regioner til dialog og debat om, hvordan vi konkret opnår målene.
Det er udtryk for en regering, der vil i dialog.
Det er også vores tilgang til psykiatrien, hvor vi i den grad inddrager patientforeninger og fagorganisationer i arbejdet med at skabe et nyt og bedre behandlingssystem.
Regeringen har sat sig det mål, at psykiske lidelser skal ligestilles med fysiske lidelser, for på trods af at rigtig mange danskere berøres af psykisk sygdom – enten som patient eller som pårørende – har psykiatrien været groft underprioriteret under VKO.
Vi kommer inden længe også med et udspil til en reform af beskæftigelsesindsatsen, der har som et mål at få flere ledige i arbejde for pengene.
Det kræver naturligvis et opgør med det beskæftigelsessystem, som VK-regeringen indrettede ud fra en ideologisk mistillid til de arbejdsløse.
Og det er endegyldigt dokumenteret, at VK's satsning på private aktører og aktivering for aktiveringens egen skyld har været uden effekt og på flere måder har udviklet sig helt ud i det absurde.
Vi sætter grønne mål for hele Danmark.
Det handler ikke kun om ambitionen om at sænke CO2-udledningen med 40 pct., men det handler også om – som statsministeren annoncerede – at regeringen fremlægger en ny ressourcestrategi, hvor målet er at sænke mængden af affald, der brændes uden nogen genanvendelse, til et minimum.
Så regeringen er i den grad i arbejdstøjet, men store dele af oppositionen hænger stadig fast i pyjamassen.
Man hører ærlig talt ikke særlig meget fra hængekøjen; der er ingen selvstændig økonomisk plan, ingen konkrete udspil.
Det er en opposition, som – da krisen tog til og senere – troede, det var overstået, mens danskerne stadig væk mistede jobbet og konkurrenceevnen faldt.
Nu er der lys for enden af tunnellen, men pyjamassen sidder stadig klistret på oppositionens såkaldte leder.
Det mønster ser vi desværre også, når det gælder regeringens togfond, hvor Venstre af hensyn til sponsorer skruer op for den retoriske modstand mod en ligestilling af beskatningen af nordsøolien –
ja, Venstre fører nu en regulær skræmmekampagne med tal fra olieindustrien om, at Togfonden DK vil koste tusindvis af danske arbejdspladser.
Men sandheden er, at Togfonden DK netop vil skabe tusindvis af arbejdspladser, når vi lægger nye skinner, udskifter signaler og bygger nye anlæg.
Hertil kommer, at det vil forbedre virksomhedernes konkurrenceevne, bl.a. fordi medarbejderne skal bruge mindre tid på transport i arbejdstiden.
Med regeringens togplan er der i det hele taget tale om en enestående styrkelse af den kollektive trafik.
Eksempelvis får rejsende på strækningen Aarhus-København en hel time mindre til transport.
Det betyder, at hvis man pendler 5 dage om ugen, sparer man 10 timer i toget.
Derfor forventer vi også, at 22.000 flere rejsende mellem de større byer inklusive opland hver eneste dag får gevinst af timemodellen.
Og modellen er ikke kun til gavn for de største byer i Danmark; den vil som ringe i vandet påvirke rejsetiderne i den kollektive trafik til rigtig mange destinationer og give jernbanenettet et markant løft.
Ud over de kortere rejsetider kan vi med Togfonden DK reducere CO2-udslippet, og det sker som følge af elektrificeringen.
Men vi kan ikke få et svar på, hvordan Venstre i givet fald så vil finansiere det.
Man kerer sig åbenbart mere om olieselskaberne end om de danske borgere.
SF har ingen problemer med at bruge samfundets fælles værdier i Nordsøen til et historisk løft af jernbanen til gavn for alle danskeres muligheder for at komme hurtigt frem.
Og vi glæder os over, at vores vision om at modernisere jernbanenettet med højhastighedstog og en timemodel nu er godt på vej til at blive virkeliggjort.
Det er blot et af de mange fremskridt, som regeringen skaber i en tid med begrænsede ressourcer, og det er slet ikke så ringe, som vi siger på jysk.
Vores mange initiativer, en reform af folkeskolen, en reform af erhvervsuddannelserne, en reform af beskæftigelsesindsatsen, ligestilling af psykiatrien, opstilling af sociale 2020-mål, bedre udnyttelse af vores ressourcer, elektrificering af jernbanen og timedrift mellem de store byer sætter en streg under, at den her regering gør en forskel, og det er en forskel i forhold til den linje, VKO udstak for Danmark, da de var ved magten.
Folketingets åbning giver håb og tro med hensyn til, at vi snart kan se en lille smule frem.
Vi sætter fokus på at sikre vores velfærdssamfund og udbygge vores velfærd, og samtidig sætter vi en grøn dagsorden, der tager vare på vores samfund, så vores børn kan nyde godt af det danske velfærdssamfund og et grønnere Danmark.
Det handler om solidaritet, det handler om fællesskab og om at fremtidssikre det danske velfærdssamfund.